  Майя Бывальцева Киросэн вамыштон но концерт ортчоз Ижкарын 23-тӥ куартолэзе Дун чылкыт Кириллэн но Мефодийлэн нуналазы. 13-тӥ куартолэзе со  ярысь ивортӥз кар администрацилэн пресс-службаез. «Праздник кутскоз 16 часын Ижкарысь Свято-Михайловской соборын вӧсяськонэн, азьланьтӥськоз Киросэн вамыштонэн. 18 часын Шор площадьын Ижкарын улӥсьёслы но куноослы элькунысь творчествоя коллективъёс «Гуляй, славяне!» концерт возьматозы», — верамын ивортонын. Ужрадэз ортчытэ Ӟуч лулчеберетъя огазеяськон Ижкарысь но Удмуртиысь епархиен ӵош. ВАТСАН Славян гожъяськетъя но лулчеберетъя нунал (дун чылкыт Кириллэн но Мефодийлэн нуналзы) — дун чылкыт равноапостольной Мефодий но Кирилл агай-вынъёсты буре ваён нуналлы сизем Росси праздниклэн нимыз. 30-тӥ толшоре 1991-тӥ арын РСФСР-ысь Вылӥ Кенешлэн Азьвалтэтэз «Славян лулчеберетъя но гожъяськетъя нуналъёсты» арлы быдэ ортчытъян сярысь пуктэт кутӥз. 2010-тӥ арысен сиё-дано валтӥсь ужрадъёс ортчытӥсько Москваын. Та выллем кун праздникъёс вань Болгариын, Македониын, Чехиын, Приднестровьеын. Равноапостольной Кирилл но Мефодий — 9-тӥ даруын Солуни (Салоники) карын улэм агай-вынъёс, вашкала славян азбукаез но кылэз кылдытӥсьёс, христиан проповедникъёс. Тегъёс: Лулчеберет Ижкар Удмуртия искусство вӧсьлык  